**NOTĂ INFORMATIVĂ**

**la proiectul hotărîrii Guvernului**

**”Cu privire la completarea Hotărîrii Guvernului**

**nr.836 din 13 septembrie 2010”**

În scopul acordării unui sprijin din partea statului unor categorii de populaţie în vederea asigurării cu spaţiu locativ, a fost aprobată Hotărîrea Guvernului nr.836 din 13 septembrie 2010 „Cu privire la acordarea indemnizaţiilor unice pentru construcţia sau procurarea spațiului locativ, sau restaurarea caselor vechi unor categorii de cetăţeni”, în schimbul acordării creditelor preferențiale pentru unele categorii de populație.

Astfel, menționăm că, întru executarea hotărîrii nominalizate în perioada anilor 2010-2014 din bugetul de stat au fost alocate mijloace financiare în sumă totală de **97,7 mil.lei,** din care **96,9 mil.lei** pentru acordarea indemnizațiilor unice pentru construcția unei case individuale ori a unei locuințe cooperatiste, sau procurarea spațiului locativ, sau restaurarea caselor vechi unor categorii de cetățeni și **0,8 mil.lei** pentru acoperirea cheltuielilor aferente serviciilor de distribuire a indemnizațiilor respective în cuantum de 0,8 la sută pentru **2885 beneficiari.**

În bugetul de stat pe anul 2015 în acest scop au fost aprobate **14,0** mil.lei.

Totodată menționăm că, în baza deciziilor comisiilor speciale prezentate de către autoritățile publice locale, în anul 2015 au fost elaborate și aprobate 3 Hotărîri de Guvern în sumă de 12,9 mil lei și elaborat 1 proiect de Hotărîre de Guvern în sumă de 1,2 mil lei.

În prezent, în cadrul Ministerului de Finanțe au parvenit decizii noi în sumă de **1,0** mil.lei pentru 24 beneficiari, care nu pot fi executate din lipsa sursei de acoperire.

Astfel, mijloacele financiare prevăzute în bugetul de stat pentru anul 2015, au fost integral repartizate.

Hotărîrea dată prevede, că comisiile speciale adoptă decizii privind stabilirea indemnizațiilor unice persoanelor respective și ulterior în termen de o lună din momentul adoptării le remit Ministerului Finanțelor pentru elaborarea proiectului hotărîrii de Guvern cu privire la alocarea mijloacelor financiare. Ținînd cont de lipsa mijloacelor financiare în bugetul de stat, deciziile prezentate nu pot fi executate de către Ministerul Finanțelor.

În această ordine de idei propunem completarea hotărîrii nominalizate, cu prevederi prin care în cazul, în care mijloacele financiare prevăzute în bugetul de stat pe anul în curs au fost integral repartizate, examinarea deciziilor comisiilor speciale se va efectua pe măsura prezentării acestora în cadrul Ministerului Finanțelor, numai începînd cu următorul an bugetar.

**MINISTRU Anatol ARAPU**

*Proiect*

**Guvernul Republicii Moldova**

**HOTĂRÎRE**

**cu privire la completarea**

**Hotărîrii Guvernului nr.836 din 13 septembrie 2010**

nr.\_\_\_ din \_\_\_\_\_\_\_\_\_\_\_ 2015

mun. Chișinău

Guvernul **HOTĂRÎRȘTE**:

Hotărîrea Guvernului nr.836 din 13 septembrie 2010 “Cu privire la acordarea indemnizațiilor unice pentru construcția sau procurarea spațiului locativ, sau restaurarea caselor vechi unor categorii de cetățeni” (Monitorul Oficial al Republicii Moldova, 2010, nr.169-171, art.924), cu modificările și completările ulterioare, se completează cu un punct nou 21 în următoarea redacție:

”21. În cazul, în care mijloacele financiare prevăzute în bugetul de stat pe anul în curs au fost integral repartizate, examinarea deciziilor comisiilor speciale se va efectua pe măsura prezentării acestora în cadrul Ministerului Finanțelor, numai începînd cu următorul an bugetar.”

**Prim-ministru Valeriu STRELEȚ**

# **Contrasemnează:**

**Viceprim-ministru Gheorghe BREGA**

**Ministrul finanţelor Anatol ARAPU**

**Ministrul muncii, Mircea BUGA**

**protecţiei sociale şi familiei**

**Ministrul dezvoltării Vasile BÎTCĂ**

**regionale şi construcţiilor**